כיצד לזהות מבעוד מועד קריסה צפויה של העסק?
משבר פיננסי הנו תוצאה של תהליך הכולל שינויים לרעה העוברים על העסק לאורך זמן. במרבית המקרים בעל העסק מתוודע למצבו כאשר כבר מאוחר מדיי, כשהדברים יוצאים מכלל שליטה וההתרסקות כבר בלתי נמנעת. אותו תהליך הוא תוצאה של ניתוח כושל והסקת מסקנות שגויה, בדרך כלל בשל תפיסת מצב האובליגו בבנקים כפרמטר היחידי המשקף את מצב העסק.
שינויים במחזורי הפעילות מחייבים שינויים במשאבי העסק כגון במספר עובדים ובשטח המבנה. מסגרת האובליגו בבנק המשמשת בין היתר למימון הפעילות השוטפת, וגם היא אחד ממשאבי העסק, לכן גם היא תשתנה. הנטייה הטבעית שלנו לחשוב שגידול במחזורי הפעילות וברווח מביאים להפחתה מיידית בצורכי המימון שגויה מהיסוד!
היקף מסגרת האשראי הנדרשת תלויה בעקרון בשני פרמטרים, האחד - ממוצע ימי האשראי המחושב על פני כלל ההכנסות וההוצאות של העסק, והשני - מחזורי הפעילות. ככל שממוצע ימי האשראי שלילי יותר כך סך ההון החוזר שיידרש יגדל עם הגידול במחזורי הפעילות ולהפך.